
 उद्या माझा वाढदिवस






 खूप मजा येणार.






 चंद्र-सूर्य आणि चांदण्या






 मला शुभेच्छा देणार!










 सकाळी मी लवकर उठते



 आणि दाराबाहेर बघते.



 रॉकेट माझी वाट पाहतंय



 मी जाम खूश होते!






 रॉकेटचं बूड धगधगतंय



 माझं सामान झालंय भरून.



 'सुईssssसुश’... निघालं रॉकेट



 मी आहे अंतराळयात्री मॅडम गुल.






 माझी मनीमाऊ लागते थरथरायला



 माझंही डोकं गरगरतं.



 फक्त काही मिनिटांत



 पोचतो आम्ही अवकाशात.








 सहा तासांनंतर पोचते मी,



 अंतराळातल्या माझ्या नव्या घरात.



 म्हणतात त्याला अंतराळस्थानक



 'किती सुंदर आहे हे!' येतं माझ्या मनात.













 




 'बुइंग,' आम्ही पावलं टाकतो



 पण वजन काही जाणवतच नाही.



 आणि पुढचं काही कळायच्या आत



 पाय होतात वर आणि डोकं खाली.






 मग तरंगायला लागतो आम्ही



 एकदा इकडे, मग तिकडे,



 हवा वाहून नेते आम्हाला



 वळवते डावीकडे नि उजवीकडे.











 




 




 




 




 




 




 माझी बॅग होते उलटीपालटी






 बाहेर येतात जिलब्या आणि सामोसे.






 बॅगेत छान भरलेले हे पदार्थ






 बहुदा झालेत पुरते वेडेपिसे!












 ते मारतात धडका आणि तरंगत राहतात,






 होतात त्यांचे तुकडे आणि गळतो पाक.






 आता खास पाकिटातलं अंतराळ खाद्य






 हाच माझा यापुढचा खुराक.










 माझे केस झालेत चिकट



 आणि गोंधळ नुसता कपड्यांचा.



 मनीमाऊ चाटून स्वच्छ करू पाहते मला



 पण आंघोळीखेरीज इलाज नाही दुसरा.






 एक गुपित सांगते तुम्हाला



 अंतराळात नळ नसतात बरं का.



 मग टॉवेल ओला करून



 मी चेहरा पुसते स्वतःचा.






 थोडा शांपू टाकते केसांवर



 चोळून काढते सगळं डोकं,



 शेवटी पुसून काढते टॉवेलनं



 आता माझे केस चमकदार आणि स्वच्छ.














 




 मी चढवते माझा अंतराळवेश



 आजचा दिवस अगदी खास.



 चला, माझ्यासोबत मौज करायला



 मी चालणार आहे अंतराळात आज.






 एकेक पाऊल टाकत मी बाहेर पडते



 संथ आणि धोकादायक हालचाल.



 अंधार गुडुप, थंडी आणि शांतता



 यानाला मी जोडलेली आहे, हा मनाला आधार.






 चांदण्या चमचमताहेत स्वच्छ आणि लखलखीत



 दिसताहेत किती मोठ्या आणि जवळ.



 चंद्र हसतोय माझ्याकडे पाहून



 वाटतंय की म्हणतोय "हॅपी बर्थ डे, गुल."











 




 आता मला यानात परतायला हवं
 







 घ्यायला हवी थोडी विश्रांती.






 अंतराळातल्या चालण्यानं दमवलं मला






 होतं भीतीदायक, तरी वाटलं खूपच भारी!










 पुढचे काही दिवस हाच माझा पलंग



 इथेच मला झोपायचंय.



 गुबगुबीत पिशवीत स्वतःला कोंबून



 पट्ट्यानं बांधून ठेवायचंय.






 जरा वेळानं जाग येते मला



 दवडू शकत नाही मी एकही मिनिट.



 पण आधी जाऊन मी घासते दात



 आणि गिळून टाकते सगळी पेस्ट.










 




 




 




 मला आता बोलायचंय आईशी,






 म्हणून लॅपटॉप त्याच्या जागेवर जखडून ठेवते.






 "हॅलो, कोण बोलतंय? ती ओरडून विचारते,






 "गुल, बोलतेय अंतराळातून," मी तिला सांगते.












 मी काय काय केलं, सगळं भडाभडा बोलते.






 अंतराळातली जादू आणि न जाणवणारं वजन






 इतक्या दूरवरून पृथ्वी कशी दिसते,






 आणि गमती जमती असलेलं अंतराळ स्थानक.







 




 




 




 




 




 




 अंतराळात मी दोन महिने राहते






 आता वेळ झाली परत निघायची.






 तिकडे पृथ्वीवर कुणी लहान मूल






 इच्छा करतंय चंद्रावर जाण्याची.












 तुम्हीच आहात ते? हात करा वर






 आणि बरं का, बॅगाही भरून ठेवा तयार.






 मी आणि माझी मनीमाऊ परततोय आज रात्री ,






 लक्षात ठेवा, तुम्हीच आहात पुढचे यात्री.










 
  

 



 
  तुम्हाला हे माहीत होतं?
 



 




 अंतराळात जाण्यासाठी तुम्हाला रॉकेटमध्ये बसणं आवश्यक असतं. रॉकेट्स अनेक प्रकारची असतात. पण गुल आणि तिची मनीमाऊ ज्यातून निघतात, ते जास्त वापरलं जाणारं रॉकेट आहे. या दोघींना हे रॉकेट आंतरराष्ट्रीय अंतराळ स्थानकात घेऊन जातं. हे अंतराळ स्थानक म्हणजेच दोन महिन्यांसाठी गुलचं अवकाशातलं घर आहे. सोयूझ नावाच्या अवकाशयानामधून त्या दोघी पृथ्वीवर परत येतात.



 




 विशेष प्रकारे पॅकिंग केलेले अन्नपदार्थ, पाणी आणि अवकाशात राहताना अंतराळवीरांना लागणाऱ्या वस्तू घेऊन अवकाशयानं पृथ्वीवरून अंतराळ स्थानकात जातात. अंतराळ स्थानकामध्ये गुलला पाण्याचा वापर फार काळजीपूर्वक करायला हवा. पाण्याचा प्रत्येक थेंब मोलाचा आहे.




 
  

 



 
  अंतराळातली वजनरहित अवस्था
 



 
  

 






 अंतराळ स्थानकात गुल आणि इतर सगळ्या वस्तू फुग्यांसारख्या तरंगतात. ज्या गोष्टी बांधून ठेवलेल्या नाहीत त्या सगळ्या तरंगतील कारण त्या अंतराळात वजनरहित झाल्यासारख्या वाटतात. असं होतं कारण या स्थानकामधली प्रत्येक वस्तू आणि खुद्द अंतराळ स्थानकही सतत पृथ्वीच्या दिशेनं वेगानं कोसळतंय. या वेगानं पडण्याच्या प्रक्रियेमुळे गुलला वजनरहित असल्यासारखं वाटतं. मग अंतराळ स्थानक किंवा त्यातल्या वस्तू पृथ्वीवर का बरं आदळत नाहीत? याचं कारण या वस्तू खाली झेपावत असल्या तरी पृथ्वीचा पृष्ठभाग त्यांच्यापासून सतत दुसरीकडे वळत असतो; आणि आपली पृथ्वी गोलाकार आहे न! त्यामुळे जरी या गोष्टी सतत खाली, खाली, खाली येत असल्या तरी त्या पृथ्वीच्या पृष्ठभागावर कधीच पोचत नाहीत.



 







 अंतराळ स्थानकामध्ये नळ नसतात कारण वजनरहित वातावरणात पाणी खाली पडू शकत नाही. त्यामुळे जो धुवून टाकण्याची गरज नाही असा खास शांपू गुलला वापरावा लागतो आणि टूथपेस्टही तिला गिळून टाकावी लागते. जर गुलनं चुकून पाण्याची पिशवी उघडी ठेवली तर पाण्याचे थेंब अंतराळ स्थानकात तरंगायला लागतील आणि ते सगळे थेंब एकत्र येऊन पाण्याचा मोठा चेंडू बनेल.

 गुल अंतराळात जाते
 (Marathi)



 तुम्हाला तुमच्या वाढदिवसाला काय करायला आवडेल, सांगा बरं. अंतराळात चालायची कल्पना कशी वाटते? या पुस्तकातली गोष्ट वाचून तुम्ही आनंदानं उडीच माराल... आणि जर गुरुत्वाकर्षण नसेल तर तुम्ही जिथे आहात तिथेच राहाल! चला तर मग, अंतराळयात्री गुलसोबत अवकाशात फेरफटका मारायला तयार व्हा.



 या पुस्तकाची वाचन पातळी ३ आहे. आपले आपण वाचू शकणाऱ्या मुलांसाठी.



Pratham Books goes digital to weave a whole new chapter in the realm of multilingual children's stories. Knitting together children, authors, illustrators and publishers. Folding in teachers, and translators. To create a rich fabric of openly licensed multilingual stories for the children of India ­­ and the world. Our unique online platform, StoryWeaver, is a playground where children, parents, teachers and librarians can get creative. Come, start weaving today, and help us get a book in every child's hand!

